LV Eiropas Savienības Oficiālais Vēstnesis C 246/12

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 246/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTAIS DOKUMENTS

PADOMES REGULA (EK) Nr. 510/2006

“ DARJEELING ”

EK Nr.: IN-PGI-0005-0659-12.11.2007

AĢIN ( X ) ACVN ( )

1. Nosaukums:

“Darjeeling”

2. Dalībvalsts vai trešā valsts:

Indija

3. Lauksaimniecības produkta vai pārtikas produkta apraksts:

3.1. Produkta veids:

1.8. grupa. Citi Līguma I pielikumā minētie produkti.

3.2. Produkta apraksts, uz kuru attiecas 1. punktā minētais nosaukums:

Darjeeling tējas auga botāniskais nosaukums ir “Camellia sinensis”(L.) O. Kuntze. Darjeeling tējas augs ir salcietīgs, daudzstumbru, lēni augošs, mūžzaļš krūms, kas, ja tam ļauj, var izaugt līdz pat 2,5 metrus augsts. Darjeeling tējas augs nobriest apmēram 6 līdz 8 gadus, pirms dod ienesīgu ražu, un, ja to pareizi kopj, tā saimnieciskās izmantošanas laiks ir krietni lielāks par 100 gadiem. Tas spēj izturēt bargas ziemas, ilgu sausumu un Dardžilingas augstkalnu apstākļus. Zaļās lapas ir mazas, spožas, spīdīgi zaļā krāsā; tās bieži klāj samtainas sudrabainas pūciņas, un tām ir gari pumpuri. Darjeeling tējas ražīgums ir daudz zemāks nekā jebkurā citā tējas audzēšanas apgabalā audzēto tēju ražīgums, tāpēc to ir dārgi novākt un ražot. Šī zemā ražīguma iemesls ir ģeogrāfiskā apgabala lielais augstums un īpatnējie klimatiskie apstākļi. Darjeeling tējas augu sāka audzēt 19. gs. sākumā. Laika gaitā tas ir pielāgojies dabīgajai videi un izveidojis vietējai videi atbilstošas īpašības, t. i., unikālās Darjeeling garšas īpašības, ko pieminējuši atzīti tējas degustatori un patērētāji.

Darjeeling tējas novārījums ir bāli citrondzeltenā līdz piesātinātā dzintarkrāsā. Tiek uzskatīts, ka novārījumam ir ievērojamas dažādas redzamā dzidruma, piesātinātības un konsistences pakāpes. Novārījums izdala patīkamu smaržu, tam ir sarežģīta un patīkama garša un pēcgarša ar aromātu, buķeti un intensitāti. Darjeeling tējas novārījumu pēc tā organoleptiskajām īpašībām parasti raksturo kā nogatavinātu, vieglu, pilnīgu, maigu, izturētu, saldu, dzīvīgu, sausu un spirdzinošu.

Ķīmiskie savienojumi, kas Darjeeling tējā ir sastopami ļoti lielā koncentrācijā, ir linalola oksīds I, II, III un IV. Linalols, geraniols, metilsalicilāts, benzilspirts, 2-feniletanols, dihidroaktinidiolīds, heksānskābe, cis-3-heksānskābe, trans-2-heksānskābe, transgeraniolskābe, 3,7-dimetil-1,5,7-oktatriēn-3-ols (daudzumu var izteikt procentos, no 0,36 % līdz 1,24 %) un 2,6-dimetil-3,7-oktadiēn-2,6-diols (saturs no 3,36 % līdz 9,99 %). Pēdējo divu savienojumu koncentrācija ir ļoti augsta (līdz attiecīgi 1,24 % un 9,99 %).

Darjeeling tējai piemītošo reto smaržu tai dod Dardžilingas apgabalam raksturīgie augu gēni, ar minerālvielām bagātās augsnes ķīmiskais sastāvs, Dardžilingas kalni, kam raksturīgs liels nokrišņu daudzums (līdz 160 collām jeb 4 046 mm gadā), augstums (augstākais – 2 250 metri, zemākais – 600 metri) un unikālās temperatūras svārstības (no 5 līdz 30 °C). Agroklimatisko apstākļu, tostarp apgaismojuma, temperatūras, mitruma, nokrišņu daudzuma utt., ietekmei ir ievērojama nozīme kvalitatīvu Darjeeling tējai svarīgo sekundāro metabolītu ražošanā. Ir novērots, ka dažiem tējas kultivāriem, ko audzē citos valsts reģionos, kur ir citi agroklimatiskie apstākļi, nepiemīt Darjeeling tējas unikālais aromāts/garša.

Darjeeling tējas nozarē tiek ievērota iesakņojusies lauksaimniecības prakse, kas ir pilnveidota un izmantota vairāk nekā 150 gadus, lai dzinumi turpinātu augt, bet krūmu augstums nepārsniegtu augstumu, kas piemērots novākšanai ar rokām. Katrā gatavās tējas kilogramā ir apmēram 20 000 atsevišķu, ar roku plūktu dzinumu. Šis apstāklis rada priekšstatu par šīs tējas ražošanai vajadzīgo cilvēka darba apjomu.

Darjeeling tēju apstrādā, izmantojot tikai tradicionālo ortodoksālo metodi, kur katrā posmā ir iesaistīts cilvēka darbs un tradicionālās iemaņas/zināšanas un ko dēvē par Dardžilingas ražošanas veidu.

Darjeeling tēja pēc smalkuma pakāpes iedalās trīs šķirās, kuras parasti dēvē par lapu tēju, smalklapu tēju un izsijām.

3.3. Izejvielas:

Nepiemēro.

3.4. Dzīvnieku barība (tikai dzīvnieku izcelsmes produktiem):

Nepiemēro.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Darjeeling tēju sāk novākt februāra beigās/marta sākumā un beidz novembra vidū atkarībā no laika apstākļiem un apkārtējās temperatūras; aukstie ziemas mēneši no decembra līdz februārim ir miera periods. Darjeeling tējas krūms dod tikai 50 līdz 100 gramus gatavas tējas gadā. Darjeeling tējas novākšana ir īpaša prasme/paņēmiens, kas prasa tradicionālas, no paaudzes paaudzē nodotas zināšanas. Tēju galvenokārt novāc ļoti prasmīgas darbinieces, jo šajā darbā ir vajadzīga maiga un rūpīga apiešanās, lai zaļās lapas nezaudētu kvalitāti.

Pēc novākšanas Darjeeling tējas lapas apstrādā, ievērojot tikai Dardžilingas ražošanas veidam raksturīgo tradicionālo ortodoksālo metodi tikai rūpnīcās, kas atrodas noteiktā Darjeeling tējas audzēšanas apgabala konkrētos dārzos. Tradicionālās iemaņas/zināšanas ir nodotas no paaudzes paaudzē un tiek izmantotas katrā apstrādes posmā. Vislabāko tēju no rūpīgi plūktajām, maigajām zaļajām lapām var iegūt, ja tās apstrādā maigi. Kaut gan dažādu paveidu lapām ir vajadzīgas nelielas izmaiņas apstrādes procesā, apstrādes posmi ir vienādi.

Darjeeling tēju apstrādā tikai rūpnīcās, kas atrodas reģistrētos tējas dārzos. Darjeeling tēju kaltē, šķiro, sijā un iepako tikai rūpnīcās, kas atrodas reģistrēto tējas dārzu teritorijā. Jāuzsver, ka ārpus tējas dārziem tēja netiek apstrādāta.

Tāpēc visi tējas ražošanas posmi (novākšana, žāvēšana un apstrāde) notiek definētajās teritorijās.

Kad lapas nonāk rūpnīcā, tās tiek “novītinātas”. Novītināšanas mērķis ir panākt, lai no zaļajām lapām 14 līdz 16 stundu laikā lēni iztvaikotu mitrums. Lapas saraujas un kļūst mīkstas, un var izturēt mehānisku vīšanu un tīšanu. Lapas struktūras fizisko un ķīmisko izmaiņu rezultātā sāk veidoties arī novārījuma īpašības.

Zaļās lapas tiek atdalītas un vienmērīgi izklātas uz metāla stiepļu sietiem, kas novietoti virs īpaši konstruētām “veidnēm”, kuras atgādina ļoti garas koka kastes. Katra veidne ir gaisa kamera, no kuras uz zaļajām lapām tiek nodrošināta regulēta svaiga gaisa pūsma, līdz tiek iegūta vēlamā “vītuma” pakāpe. Šajā posmā no svaigajām zaļajām lapām iztvaiko apmēram 75 % ūdens.

Pēc tam novītinātās lapas tiek noņemtas no veidnēm un novietotas tīšanas iekārtās, kur tās tiek tītas spiediena iedarbībā, kā rezultātā lapa tiek satīta, noārdot šūnas un izspiežot dabīgās sulas, veicinot oksidēšanos un paātrinot pigmentāciju. Tīšanas spiediens un procesu secība tiek ļoti rūpīgi uzraudzīta, lai nodrošinātu, ka tiek ievērotas optimālās metodes un ka lapas netiek bojātas pārkaršanas dēļ.

Pēc tam lapas tiek vienmērīgi izklātas plānā kārtā vēsā, labi vēdinātā telpā, lai tās lēnām oksidētu (fermentētu). Šis posms, kurā flavanoli savienojas ar gaisā esošo skābekli, ilgst no divām līdz četrām stundām, galvenokārt atkarībā no apkārtējās temperatūras un relatīvā mitruma. Pieredzējis tējas meistars regulāri novērtē lapu kvalitātes pakāpi pēc to smaržas izmaiņām. Šāda vērtēšana, izmantojot maņas, ir būtiski svarīga pagatavotā novārījuma kvalitātei. Intensīvā augu smarža no Darjeeling tīšanas un fermentēšanas (oksidēšanas) telpas apmeklētājiem šķiet skurbinoša un neaizmirstama.

Kad ir sasniegta optimālā fermentācijas (oksidācijas) pakāpe, oksidētās lapas tiek grauzdētas (vai kaltētas), lai apturētu tālāku fermentēšanos (oksidēšanu), deaktivizējot enzīmus un izvadot no lapas gandrīz visu atlikušo mitrumu. Tējas kaltētava ir istaba, kur dažādās vietās tiek uzturēta regulēta un dažāda temperatūra un kurā fermentētā (oksidētā) lapa 20 līdz 30 minūtes tiek pakļauta karsta, sausa gaisa iedarbībai. Pareizi grauzdējot, mitruma saturs galaproduktā tiek samazināts līdz apmēram mazāk nekā 2 %, tādējādi iegūstot trauslu, sausu tēju, kas pēc tam šķirojot tiek sijāta vibrējošos sietos, lai atdalītu dažāda smalkuma tēju. Visbeidzot, dažādo šķiru tējai tiek izrakstīta faktūra un tā tiek iepakota partijās ar foliju klātā iepakojumā, kas izstrādāts, lai ilgi saglabātu tējas svaigumu un kvalitāti.

Pēc galīgās sijāšanas dažādu šķiru tējai piešķir smalkuma apzīmējumu atkarībā no tējas šķiras lapu lieluma. Pastāv trīs kategorijas:

a) lapu tēja – FTGOP – Fine Tippy Golden Flowery Orange Pekoe;

b) smalklapu tēja – TGBOP – Tippy Golden Broken Orange Pekoe;

c) izsijas – GOF – Golden Orange Fannings.

Šo trīs kategoriju galvenā atšķirība ir tējas lapu lielums.

Orange Pekoe ir jēdziens, ko galvenokārt izmanto, lai aprakstītu smalkuma pakāpi tāda paša nosaukuma melnās tējas šķirošanai izmantotā šķirošanas sistēmā. Saskaņā ar šo sistēmu tēja tiek šķirota, ņemot vērā tikai apstrādāto un izžāvēto melnās tējas lapu lielumu.

Iepriekš minētā šķirošana ir saistīta tikai ar veselās lapas lielumu pēc apstrādes, nevis dažādām kvalitātes pakāpēm. Visu šķirņu tēja tiek izgatavota no vienām un tām pašām zaļajām lapām. Smalkuma apzīmējumi tiek izmantoti, lai atšķirtu dažādas gatavās tējas smalkuma pakāpi pēc tējas lapu lieluma pēc apstrādes.

3.6. Īpaši noteikumi griešanai, rīvēšanai, iepakošanai u. c.:

Darjeeling tējai nav īpašu iepakošanas prasību.

3.7. Īpaši noteikumi marķēšanai:

Uz katra iepakojuma ir jābūt norādītam ražotāja/iepakotāja licences numuram saskaņā ar 1999. gada Darjeeling sertificētās preču zīmes aizsardzības programmu, ko reglamentē Indijas Tējas padome (oficiāla iestāde, kas izveidota saskaņā ar Indijas 1953. gada likumu “Par tēju”, ar kuru tai ir piešķirtas tējas ražošanas vadības pilnvaras), kā arī reģistrētajam Darjeeling logotipam (stilizētam indiešu sievietes, kura rokā tur tējas lapas, apļveida attēlojumam). Logotipā attēlotajai sievietei ir stilizēts apaļš auskars un deguna rota. Gar apļveida logotipa kreiso malu ir uzraksts “Darjeeling”. Visi šie elementi kopā veido Darjeeling logotipu.

Ar īpašo Darjeeling logotipu, kas izveidots 1983. gadā un reģistrēts Indijā kā kolektīvā preču zīme, tiek prasīts marķēt tēju, ko padome atzinusi par atbilstošu Darjeeling tējas standartiem un īpašībām. Darjeeling logotipa norādīšanu uz iepakojuma kastēm/lādēm kopš logotipa ieviešanas vienmēr ir kontrolējusi padome.

Tējas padome ir reģistrējusi Darjeeling logotipu kā sertifikācijas zīmi saskaņā ar Indijas 1958. gada likumu “Par preču un tirdzniecības zīmēm”.

Tējas padome ir reģistrējusi Darjeeling logotipu arī saskaņā ar jauno 1999. gada likumu “Par preču ģeogrāfiskās izcelsmes norādīšanu (reģistrēšanu un aizsardzību)”.

Uz etiķetes nav obligāti jānorāda smalkuma apzīmējums.

4. Precīza ģeogrāfiskā apgabala definīcija:

Darjeeling tēju audzē Dardžilingas apgabalā, kas atrodas Indijā, Rietumbengāles štatā. Turpmāk uzskaitītajiem Indijas Rietumbengāles štata Dardžilingas apgabala rajoniem ir savi teritoriālie tējas dārzi: Sadar rajons, Kalimpong rajona kalnainie apgabali, ko veido Samabeong tējas plantācija, Ambiok tējas plantācija, Mission Hill tējas plantācija, Upper Fagu un Kumai tējas plantācija, un Kurseong rajons, izņemot jurisdikciju saraksta 20., 21., 23., 24., 29., 31. un 33. apgabalu, ko veido Subtiguri rajona New Chumta tējas plantācija un Kurseong rajona Kurseong policijas iecirkņa Simulbari un Marionbari tējas plantācija. Tējas dārzi atrodas 600–2 250 metru augstumā stāvās nogāzēs, kas nodrošina apgabalam raksturīgā lielā nokrišņu daudzuma dabīgu novadīšanu.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Tējas dārzi atrodas 600–2 250 metru augstumā stāvās nogāzēs, kas nodrošina apgabalam raksturīgā lielā nokrišņu daudzuma dabīgu novadīšanu. Jāuzsver kalnaino apvidu stāvuma lielā nozīme, jo tas ir specifisks Darjeeling tējas kvalitāti veidojošais komponents. Mainīgais mākoņainais un saulainais laiks kopā ar iepriekš minētajām īpašībām piešķir Darjeeling tējai tās unikālās īpašības.

Augsne ir bagāta, un kalnainais reljefs nodrošina apgabalam raksturīgā lielā nokrišņu daudzuma dabīgu novadīšanu.

Pastāvīgi zemās temperatūras dēļ Darjeeling tējas auga vielmaiņa (fotosintēze) ir daudz lēnāka nekā citiem tējas augiem; tas kavē zaļo lapu augšanu un palielina īpašo dabīgo ķīmisko vielu koncentrāciju.

Darjeeling tējas audzēšanas apgabali atrodas septiņās Dardžilingas kalnu ielejās, kas atrodas tiešā Himalaju un pasaulē trešās augstākās virsotnes Kančendžangas tuvumā. Aukstais vējš, kam dažādos gadalaikos ir dažāda temperatūra un kas pūš no Himalajiem cauri minētajām septiņām ielejām, ir viens no Darjeeling tējas unikālo garšu veidojošiem faktoriem. Turklāt Dardžilingas kalnos naktīs ir miglas, kuru laikā uz tējas lapām kondensējas ūdens, kas naktī maigi mitrina Darjeeling tējas lapas. Dardžilingas kalnos ir ļoti liels nokrišņu daudzums gadā (līdz 160 collām jeb 4 046 mm un ne mazāk kā 80 collas jeb 2 032 mm). Šajos kalnos gadā ir tikai 180 saulainu dienu, un arī tad saule apspīd kalnus tikai 4–5 stundas dienā. Šīs dabas parādības ievērojami ietekmē Darjeeling tējas izcilās garšas un īpašību veidošanos.

5.2. Produkta specifika:

Darjeeling tēja ir izpelnījusies ievērojamu slavu, jo tās garša ir tik unikāla, ka tai līdzīgu nevar iegūt nekur pasaulē. Šie tējas krūmi, kas vairāk nekā 150 gadus tiek audzēti kalnainajā Dardžilingas reģionā, aug nemitīgi mainīgā lietus, saules gaismas un mitruma bagātu miglu iedarbībā. Lai saglabātu tējas īpašo garšu, tējas vācēji plūc tikai divas smalkākās lapiņas kopā ar pumpuru. Šo apstākļu dēļ, kā arī tāpēc, ka gadā Dardžilingas apgabalā tiek saražoti tikai apmēram 9–10 miljoni kg Darjeeling tējas, šī tēja ir ekskluzīva un pieprasīta. Šī tēja ir nišas luksusa produkts. Ievērojot šādas augstas prasības pret kvalitāti, ražas ir ārkārtīgi mazas. Darjeeling tējas ražotāji dara visu iespējamo, lai nodrošinātu visaugstāko kvalitāti, neņemot vērā lielās izmaksas. Tējas novākšanas prasmei, ko apgabala ziemeļos nodod no paaudzes paaudzē, ir mākslinieciska vērtība. Kā izskaidrots iepriekš, vairākos tējas ražošanas posmos ir iesaistīts cilvēku darbs.

Darjeeling tēja tiek apstrādāta, izmantojot tikai tradicionālo ortodoksālo metodi, kur katrā posmā ir iesaistīts cilvēka darbs un tradicionālas iemaņas/zināšanas.

5.3. Saikne starp ģeogrāfisko apgabalu un produkta īpašo kvalitāti, reputāciju vai citām īpašībām:

Ģeogrāfiskie un agroklimatiskie faktori. Unikālo un sarežģīto apstākļu, kas pastāv reģionā, kur atrodas visi 87 Dardžilingas apgabala tējas dārzi, kā arī padomes noteikto ražošanas noteikumu dēļ šajā reģionā ražotajai tējai piemīt īpatnējas un dabīgas organoleptiskās īpašības – garša, aromāts un konsistence, kas ir guvušas prasīgu patērētāju piekrišanu un atzinību visā pasaulē un kuru dēļ Darjeeling tēja tiek uzskatīta par nišas luksusa produktu.

Topogrāfiskie faktori. Darjeeling tējas dārzi atrodas 600–2 250 metru augstumā stāvās nogāzēs, kas nodrošina apgabalam raksturīgā lielā nokrišņu daudzuma dabīgu novadīšanu. Darjeeling tējas specifisko garšu tai dod augu gēni, unikālais Dardžilingas apgabala augsnes ķīmiskais sastāvs, augstkalnu apstākļi, temperatūra un nokrišņu daudzums. Darjeeling tējas nozarē tiek ievērota iesakņojusies lauksaimniecības prakse, kas ir pilnveidota un izmantota vairāk nekā 150 gadus, lai dzinumi turpinātu augt, bet krūmu augstums nepārsniegtu augstumu, kas piemērots novākšanai ar rokām.

Novākšana. Darjeeling tējas krūms gadā dod ne vairāk kā 100 g gatavas tējas (Dardžilingas apgabalā gadā tiek saražoti 9–10 miljoni kg Darjeeling tējas). Katrā gatavās tējas kilogramā ir vairāk nekā 20 000 atsevišķu, ar roku plūktu dzinumu. Šis apstāklis rada priekšstatu par šīs tējas ražošanai vajadzīgo cilvēka darba apjomu.

Citi faktori. Nosaukumam “Darjeeling” tiek piedēvētas specifiskas vēsturiskās, tradicionālās, kultūras un sociālās īpašības, kā arī īpaša unikalitāte un reputācija. Dardžilingas reģionā ražotā tēja, kurai ir minētās specifiskās īpašības, tirdzniecībā un plašākai sabiedrībā Indijā un ārvalstīs jau ilgu laiku ir pazīstama kā Darjeeling tēja, un ar šādu nosaukumu tā ir ieguvusi lielisku reputāciju gan Indijā, gan pasaulē. Jebkura tirdzniecībā iesaistīta persona vai plašākas sabiedrības pārstāvis Indijā vai ārvalstīs, kas pasūta Darjeeling tēju vai redz, ka reklamē vai pārdod Darjeeling tēju, sagaidīs, ka pasūtītā, reklamētā vai pārdotā tēja būs kultivēta, audzēta un apstrādāta minētajā Dardžilingas apgabala reģionā un ka tai būs iepriekšminētās specifiskās īpašības. Tāpēc Rietumbengāles štata Dardžilingas apgabalā audzētajai tējai dotais nosaukums “Darjeeling”, ja šo nosaukumu izmanto saistībā ar tēju, kas ražota attiecīgā apgabala attiecīgajā reģionā, sabiedrības apziņā ir ieguvis tādu īpašas unikalitātes un reputācijas nozīmi, ka tiesības šajā vārdā nosaukt tēju, izmantojot šī vārda labo slavu, ir visiem, kas ir pienācīgi saistīti ar minēto reģionu. Arī Darjeeling tējas cena ir augstāka nekā citu tēju cena Indijā un pasaules tirgū kopumā. Citiem vārdiem, nosaukums “Darjeeling”, ja to lieto attiecībā uz tēju, ir uzskatāms par ģeogrāfiskās izcelsmes norādi Indijā.

Atsauce uz specifikācijas publikāciju:

http://ec.europa.eu/agriculture/quality/door/appliedName.html?denominationId=10087